মন্নতেও নাকি রেইকি করেছিল দুষ্কৃতীরা, টার্গেট বলিউড বাদশা!

ওয়েব ডেস্ক: পুলিশ সূত্রে জানা যাচ্ছে, সইফ আলি খানের আগে দুষ্কৃতীরা নাকি শাহরুখ খানের মন্নতকেই টার্গেট করেছিল। যা জানতে পেরে বলিউড বাদশার অনুরাগীদের শিরদাঁড়া হিম হয়ে গেছে। মন্নতেও নাকি রেইকি করেছিল আততায়ী দল। তবে শাহরুখের ‘প্রাসাদ’ মন্নতের রেলিংয়ের উপর কাঁটাতার থাকায় তারা নাকি ঢুকতে পারেনি। পুলিশ সূত্রের খবর অনুযায়ী গত ১৪ জানুয়ারি সন্দেহজনক ভাবে একজনকে মন্নতের আশেপাশে ঘোরাফেরা করতে দেখা গিয়েছিল। ৬৮ ফুট উচ্চতার একটি মই অর্থাৎ ল্যাডার ব্যবহার করে পাঁচিল টপকে ভিতরে ঢোকার চেষ্টা করেছিল আততায়ীরা। লোহার এই মইটি যথেষ্ট ভারী ছিল। সম্ভবত এটি কোথাও থেকে চুরি করে আনা হয়েছিল। একজনের পক্ষে এই ভারী মইটি নিয়ন্ত্রণ করা খুব কঠিন কাজ হয়ে উঠেছিল। পুলিশ সূত্রে খবর, এই মইটি বহনের ক্ষেত্রে আরও কেউ ওই দুষ্কৃতীকে সাহায্য করেছিল কি না তা খতিয়ে দেখা হচ্ছে। পুলিশ বিষয়টি যথেষ্ট গুরুত্ব দিয়ে দেখলেও শাহরুখের তরফে থেকে থানায় কোন এফআইআর দায়ের হয়নি।

আরও পড়ুন: দয়া করে গুজব ছড়াবেন না, আমাদের একা ছেড়ে দিন… করিনা

সইফ আলি খানের ছোট ছেলের দেখভালের দায়িত্বে থাকা পরিচারিকার দাবি, শৌচালয়ের সামনে প্রথমে একজনের ছায়া দেখতে পান। অল্প আলোয় তিনি ভেবেছিলেন করিনা তাঁর সন্তানকে দেখতে আসছেন। কিছুটা সময় কেটে যাওয়ার পরেও ঘরে কাউকে ঢুকতে না দেখে পরিচারিকার সন্দেহ হয়। আর তখনই দুষ্কৃতী তার উপর ঝাঁপিয়ে পড়ে। ধারালো অস্ত্র দেখিয়ে এক কোটি টাকা দাবি করে আততায়ী। দুজনের
বাদানুবাদে সইফের ঘুম ভেঙে যায়। এরপরই বলিউড অভিনেতা দুষ্কৃতী হামলার শিকার হন এবং ধারালো অস্ত্র দিয়ে তাঁকে আঘাত করা হয়।

টানা তল্লাশির পর পুলিশের জালে নাকি আক্রমণকারী। পুলিশের চিরুনি তল্লাশি পর সাইফ আলি খানের আততায়ীকে বাড়ির সিসিটিভি ক্যামেরায় দেখা গিয়েছে। তার ভিত্তিতেই তাকে আটক করা হয়েছে।